Erast Kvitnitskiy. Erast Ksenofontovich Kvitnitskiy (1843-yil 30-dekabr – 1907-yil 3-oktyabr) – otliq qoʻshinlar generali, Turkiston yurishlari va 1877—1878-yillardagi rus-turk urushi qatnashchisi. Biografiyasi. Erast Kvitnitskiy 1843-yil 30-dekabrda Vilna komendanti, general-leytenant K. F. Kvitnitskiy oilasida tugʻilgan. Pajeskiy korpusida taʼlim olgan, undan 1860-yil 16-iyunda hayot gvardiyasi otliq qoʻshinlar grenadiyer polkiga praporshik sifatida xizmatga tayinlangan. Keyin gvardiya otliq qoʻshinlar artilleriyasida xizmat qilgan va 1863-yilgi Polsha qoʻzgʻolonini bostirishda qatnashgan. 1865-yil 30-avgustda ikkinchi leytenant, 1866-yil 28-martda shtab kapitanligiga koʻtarilgan. Bu vaqtda Bosh shtabning Mixaylov artilleriya va Nikolaev akademiyalarida bir qator fanlar boʻyicha kurs oʻtagan. 1872-yil boshida Kvitnitskiy sud tomonidan askar darajasiga tushirilib, Turkiston harbiy okrugiga yuborilgan. Oʻrta Osiyoda 4-Turkiston chegara batalyoniga tayinlangan va 1873-yilgi Xiva yurishida qatnashgan va 3 va 4-darajali harbiy ordeni nishonlari bilan taqdirlangan va unter-ofitser darajasiga koʻtarilgan. Oʻrta Osiyoda xizmatini davom ettirgan Kvitnitskiy Bosh shtab akademiyasida sobiq kursdoshi M. D. Skobelev qoʻmondonligida Qoʻqon xonligini zabt etishda alohida ajralib turgan va 2-darajali harbiy orden bilan taqdirlangan. 1877-yil 1-yanvarda unter-ofitser Kvitnitskiy harbiy jasoratlari uchun eng yuqori avf olgan, mayor unvoniga sazovor boʻldgan va 5-Aleksandriya gusar polkiga oʻtkazilgan. Kvitnitskiy 1877—1878-yillardagi rus-turk urushida qatnashib, bir necha ordenlar va „Jasorati uchun“ yozuvi tushirilgan oltin qilich bilan taqdirlangan. 1883-yil 23-yanvarda Kvitnitskiy 33-Izyum dragun polkining komandiri, 1888-yil 10-maydan boshlab 22-Novgorod dragun polkining komandiri etib tayinlangan. 1883-yilda 2-darajali Avliyo Anna ordeni, 1887-yilda esa 3-darajali Avliyo Vladimir ordeni bilan taqdirlangan. 1891-yil 17-oktyabrda general-mayor lavozimiga ko'tarilishi bilan Kvitnitskiy 8-otliq qoʻshinlar diviziyasining 2-brigadasi komandiri etib tayinlangan. 1895-yilda 1-darajali Avliyo Stanislav, 1902-yilda 1-darajali Avliyo Anna ordenlari bilan taqdirlangan. 1899-yil 17-yanvarda 15-otliq qoʻshinlar diviziya qoʻmondoni etib tayinlangan, 1899-yil 6-dekabrda esa general-leytenant unvonini olgan. 1907-yil 14-yanvarda otliq qoʻshinlar generali unvoniga ko'tarilib, harbiy forma va pensiya bilan xizmatdan ozod etilgan. 1906-yil 6-dekabrda 2-darajali Avliyo Vladimir ordeni bilan taqdirlangan. Kvitnitskiy 1907-yil 3-oktyabrda davolanish paytida Fransiyada vafot etgan.